མིང་མཛོད་རིག་པ་ནི་སྐད་བརྡ་བཀོལ་སྤྱོད་རིག་པའི་ཡན་ལག་རིག་གཞུང་ཞིག་ཡིན་ལ།དེས་མིང་མཛོད་སྒྲིག་ཚུལ་གྱི་གཞུང་ལུགས་དང་ལག་ལེན།མིང་མཛོད་ཀྱི་རིགས་དབྱེ་ཐབས་སོགས་ལ་ཞིབ་འཇུག་བྱེད་པ་ཡིན།མིང་མཛོད་ནི་ཡི་གེའམ་མིང་ངམ་ཕྲད་དམ་མིང་ཚོམ་སོགས་ཀྱི་རྣམ་པ་ཅན་གྱི་བརྡ་འབྲུ་སྐོར་སྒྲིག་བྱས་པ་ལ་།བརྡ་འབྲུ་གང་དེ་དག་གོ་བྱེད་ཀྱི་དོན་འབྲུ་སོགས་ཚུལ་དང་རིིམ་པ་ཡོད་པའི་སྒོ་ནས་བསྒྲིགས་ཡོད་པའི་ཤེས་བྱ་རྒྱུས་ལོན་བྱེད་ཡས་ཀྱི་སྤྱོད་དེབ་ཅིག་ཡིན།དེས་ན་མིང་མཛོད་དང་མིང་མཛོོད་རིག་པ་གཉིས་ཀྱི་འབྲེལ་བ་དེ་ཇི་ལྟ་བུ་ཞིག་ཡིན་ནམ་ཞེ་ན།མིང་མཛོད་ནི་ལག་ཆ་ཞིག་ཡིན་ལ།མིང་མཛོད་རིག་པ་ནི་མིང་མཛོད་དེ་ཇི་ལྟར་བཟོ་བ་དང་ཇི་ལྟར་བཀོལ་བའི་ཐབས་ཤེས་ཤིག་ཡིན།སྤྱི་ཚོགས་ཐོག་ཏུ་རིགས་དང་བྱེད་ནུས་མི་འདྲ་བའི་མིང་མཛོད་སྣ་ཚོགས་པ་ཞིག་ཡོད་ལ།དེ་དག་གིས་ཕན་ཚུན་བར་ཁ་གསབ་དང་རོགས་རེས་ཀྱིས་ནུས་པ་མཉམ་འདོན་བྱས་ཏེ།སྐད་བརྡ་དང་རིག་གནས་ཀྱི་ཆ་འཕྲིན་ཇི་སྙེད་པ་ཞིག་མཁོ་སྤྲོད་བྱེད་ཐུབ་ཀྱི་ཡོད།མིང་མཛོད་ཀྱི་རིགས་དག་གིས་ནང་ཕན་ཚུན་དུ་འབྲལ་དུ་མེད་པའི་མ་ལག་ཅིག་གྲུབ་ཡོད་ལ།མ་ལག་དེ་ཡང་དུས་དང་བར་སྣང་གི་ཁྱོན་གཉིས་ནས་གྲུབ་ཕྱིར་མིང་མཛོད་མ་ལག་གི་ཁོངས་ནི་ཤིན་ཏུ་ཡངས་པ་ཡིན་ནོ།།